Desember í harðri baráttu

Jæja, börnin góð!

Ef árið í Reykjavík ætlar að verða það hlýjasta sem þar hefur mælst verður meðalhitinn í desember að ná næstum því þremur stigum. Það er ekki vonlaust. Þrisvar hefur meðalhitinn náð fjórum stigum, síðast árið 2002.

Ef hitinn verður nákvæmlega í núgildandi en algerlega gamaldags og úreltu meðallagi verður árið það fjórða hlýjasta. Verði hann hins vegar jafn kaldur og sá kaldasti sem hingað til hefur mælst, -7 stig verður meðalhiti ársins samt vel yfir meðallagi.

Stundum er sagt að eftir kuldaskeiðið sem hófst með hafísárunum hafi byrjað að hlýna á Íslandi kringum miðjan síðasta áratug tuttugustu aldar, en sumir hafa jafnvel nefnt miðjan níunda áratuginn en þá var mestu kuldunum á þessu síðasta kuldaskeiði lokið. En stóra stökkið var þó ekki fyrr en með aldamótunum. Einmitt frá 2001 hafa öll ár í Reykjavík verið yfir fimm stigum, en það var árshiti hlýindaskeiðsins mikla 1931-1960. Þess vegna verður gaman þegar árið er liðið að gera upp þennan makalausa áratug sem að hlýindum hefur slegið út alla aðra áratugi í mælingasögunni.

En á meðan við bíðum eftir að árið líði í aldanna skaut getum við fylgst með veðrinu í Reykjavík og á Akureyri og að nokkru leyti á landinu öllu í hinu óþreytandi fylgiskjali, blaði eitt og tvö.

Skrár tengdar þessari bloggfærslu:

afrit_af_rv_2010_8_25_0-3_15_0.xls

Fyrri ummæli:

Ummæli:
Það er dálítið spælandi fyrir okkur sem erum í metahugleiðingum að fá nóvember sem er fyrir neðan þennan úrelta meðalhita og um leið kaldasta nóvember síðan 1996.

Annars var varla hægt að kvarta yfir veðrinu að öðru leyti. Veðurgæðakerfið mitt, hvað sem er að marka það, gaf liðnum nóvember 4,9 stig sem er mjög gott fyrir árstímann og reyndar sama einkunn og hinn hlýi nóvember árið 2002 fékk. Besti nóvember hjá mér var árið 2000 með 5,0 stig en sá mánuður var nokkuð svipaður og í ár. (Við heyjum harða keppni í nördaskapnum)

Verkefni: Uppbyggilegt
Merking: Já